હાલમાં બ્રિટનના એડનબર્ગ, બેલફાસ્ટ અને કાર્ડિફ નામના શહેરોમાં ત્રિરંગી સ્કાર્ફ સાથે રેલીઓ કાઢીને એ દિવસોની યાદ તાજી કરી તેમાં ભાગ લેનારી મહિલાઓ અને મૃત્યુ પામનાર મહિલાઓને યાદ કરીને શ્રદ્ધાંજલિ આપવામાં આવશે. તેમણે શરૂ કરેલી ઝુંબેશને કારણે જ આજે સ્ત્રીઓ મતાધિકારનો અધિકાર ભોગવે છે. સફરેજ ચળવળની પ્રણેતાઓને યાદ કરીને આજની મહિલાઓ ઈચ્છે છે કે હવે તેમનો અવાજ દબાવી દેવામાં ન આવે પણ સાંભળવામાં આવે. પાર્લામેન્ટમાં પચાસ ટકા સીટ મળવી જોઈએ. સમાનતા હજીપણ સ્ત્રીઓને પૂરી મળી નથી તે યાદ કરાવવાની જરૂર તેમને લાગે છે. એ ચળવળમાં ભાગ લેનારી સ્ત્રીઓની દીકરીઓ, પૌત્રીઓ વિશ્ર્વભરમાંથી બ્રિટન પહોંચીને રેલીમાં ભાગ લઈ રહી છે. કેટલાક પુરુષો પણ સ્ત્રીઓની સાથે સહમતિનો સૂર પુરાવવા ચાલ્યા હતા. આજે આ લેખ એ દરેક સ્ત્રીઓ માટે છે જેમણે વિરોધનો સૂર ઉઠાવવાની હિંમત કરી હતી. સમાનતાની માગણી કરી હતી. જેને કારણે આજે અમે ઘણું સ્વતંત્ર જીવન જીવી શકીએ છીએ. હજી જાતીય ભેદભાવ અને સમાનતા સંપૂર્ણપણે નથી મળ્યા તેની યાદ કરાવવા માટે પણ સો વરસ સંઘર્ષના યાદ કરવાની જરૂર છે. સમાન અધિકાર માટેની એ ચળવળે કેડી કંડારી જેના પર દુનિયાભરની સ્ત્રીઓ ચાલીને રાજમાર્ગ બનાવવા જઈ રહી છે. સો વરસનો એ સંઘર્ષ હજી પૂરો નથી થયો. જે સમયે દરેક દેશની પાર્લામેન્ટમાં પચાસ ટકા સ્ત્રીઓ હશે ત્યારે એની ખરી સફળતા કહેવાશે.